TPCH เล็ง COD โรงไฟฟ้าขยะ “สยาม พาวเวอร์” เดือนนี้ ตั้งเป้าปี 66 กำลังผลิตรวม 250MW
TPCH เล็ง COD โรงไฟฟ้าขยะ “สยาม พาวเวอร์” กำลังการผลิต 9.5 MW เดือนนี้ กางแผนปี 65 จ่ายไฟ 2 โรงไฟฟ้า พร้อมตั้งเป้าปี 66 กำลังผลิตรวมแตะ 250 MW เผยอยู่ระหว่างศึกษา-พัฒนาโรงไฟฟ้าขยะเพิ่มอีก 4-6 แห่ง
TPCH เล็ง COD โรงไฟฟ้าขยะ “สยาม พาวเวอร์” กำลังผลิต 9.5 MW เดือนนี้ กางแผนปี 65 จ่ายไฟ 2 โรงไฟฟ้า พร้อมตั้งเป้าปี 66 กำลังผลิตรวมแตะ 250 MW
8 ธ.ค. 2564

นายเชิดศักดิ์ วัฒนวิจิตรกุล กรรมการผู้จัดการใหญ่ บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ว่า บริษัทฯ เตรียมความพร้อมที่จะจ่ายไฟฟ้าเข้าระบบเชิงพาณิชย์ (COD) โครงการโรงไฟฟ้าขยะ สยาม พาวเวอร์ 1 (SP1) ขนาดกำลังการผลิต 9.5 เมกะวัตต์ ซึ่งเป็นโรงไฟฟ้าขยะแห่งแรกของบริษัทฯ โดยล่าสุดอยู่ระหว่างการทดสอบระบบการจ่ายไฟฟ้าแล้ว ดังนั้น คาดว่าจะสามารถจ่ายไฟฟ้าได้ภายในเดือนนี้
ทั้งนี้จากมติคณะกรรมการนโยบายพลังงานแห่งชาติ (กพช.) เห็นชอบหลักการในการรับซื้อไฟฟ้าจากขยะชุมชนในรูปแบบ Feed-in Tariff (FiT) สำหรับปี 2565 สำหรับผู้ผลิตไฟฟ้าขนาดเล็กมาก (VSPP) กำลังผลิตติดตั้งไม่เกิน 10 เมกะวัตต์ ภายใต้กรอบอัตราค่าไฟฟ้าสูงสุดที่ 5.08 บาทต่อหน่วย (FiT Premium 8 ปี 0.70 บาท/หน่วย) และสำหรับผู้ผลิตไฟฟ้าขนาดเล็ก (SPP) กำลังผลิตติดตั้งมากกว่า 10 – 50 เมกะวัตต์ ภายใต้กรอบอัตราค่าไฟฟ้าสูงสุดที่ 3.66 บาทต่อหน่วย โดยมีระยะเวลาการสนับสนุน 20 ปี จะส่งผลให้บริษัทฯ ได้รับผลตอบแทนที่ดีจากการขายไฟฟ้าเพิ่มขึ้น โดยเฉพาะในส่วนของโรงไฟฟ้าขยะ สยาม พาวเวอร์ อย่างไรก็ตาม อัตรารับซื้อไฟฟ้าดังกล่าว ยังต้องขึ้นอยู่กับการพิจารณาของทางคณะกรรมการกำกับกิจการพลังงาน (กกพ.) จึงจะได้ข้อสรุปอีกครั้ง
“ปัจจุบันบริษัทฯ อยู่ระหว่างการศึกษา และพัฒนาโครงการโรงไฟฟ้าขยะเพิ่มเติม อีกประมาณ 4-6 แห่ง ซึ่งเป็นโรงไฟฟ้าขนาดเล็กมาก (VSPP) และอยู่ในขั้นตอนของการพิจารณาอัตราผลตอบแทนในการลงทุนของแต่ละโครงการ เพื่อสร้างความคุ้มค่าในการลงทุนในระยะยาว คาดว่าจะเห็นความชัดเจนภายในปี 2565 เพื่อให้เป็นไปตามเป้าหมายการมีกำลังการผลิตรวมอยู่ที่ 250 เมกะวัตต์ภายในปี 2566 แบ่งออกเป็นโรงไฟฟ้าชีวมวล ชีวภาพ ขนาด 200 เมกะวัตต์ และโรงไฟฟ้าขยะ ขนาด 50 เมกะวัตต์” นายเชิดศักดิ์ กล่าว
ด้านนางสาวจันทกานต์ จันทร์พลังศรี นักลงทุนสัมพันธ์ TPCH กล่าวว่า ปัจจุบันบริษัทมีโรงไฟฟ้าประเภทชีวมวลที่ COD ไปแล้ว จำนวน 10 แห่ง ประกอบด้วย โรงไฟฟ้าชีวมวล CRB, MWE, MGP, TSG, PGP, SGP , PTG ,TPCH 5 , TPCH 1 และ TPCH 2 และมี 3 โครงการที่กำลังก่อสร้าง ประกอบด้วย โรงไฟฟ้าขยะ SP1 เตรียม COD ปีนี้ และโรงไฟฟ้าประชารัฐชีวมวล แม่ลาน รวมทั้งโรงไฟฟ้าประชารัฐชีวมวล บันนังสตา ซึ่งมีแผน COD ในปี 2565
สำหรับภาพรวมผลการดำเนินงานในงวดไตรมาส 3/2564  บริษัทฯ มีรายได้รวมอยู่ที่  660.51 ล้านบาท เพิ่มขึ้น 39.7% เทียบช่วงเดียวกันของปีก่อน ซึ่งมีรายได้รวมเท่ากับ 472.97 ล้านบาท และมีกำไรสุทธิอยู่ที่ 51.75 ล้านบาท
ส่วนงวด 9 เดือนของปี 2564 มีรายได้รวมอยู่ที่ 1,870.37 ล้านบาท เพิ่มขึ้น 43.3% เทียบช่วงเดียวกันของปีก่อน มีรายได้รวมเท่ากับ 1,305.39 ล้านบาท และมีกำไรสุทธิอยู่ที่ 147.62 ล้านบาท
 